Turta da charn selvaschina da Cuira cun chantarels 

Da Markus Fischer

Ina tratga fitg enconuschenta e servida anc adina regularmain è la turta da charn selvaschina da Cuira. Questa turta po vegnir attribuida en in senn pli vast a las pastetas, atgnamain n'è ella nagut auter ch'ina turta da charn zappada cuvrida. Il suandant recept ha quella particularitad ch'el vegn fatg cun charn selvaschina enstagl da l'usitada charn zappada da bov u da portg. Cun in pitschen tric pon ins ultra da quai evitar en moda eleganta in eventual problem, numnadamain quel che la pasteta pudess daventar memia sitga: la turta da charn vegn fatga cun 2 emplenidas, in'emprima da charn che vegn cuvrida cun ina segunda da bulieus.

Emplenida I da charn
Brassar giu in en il paintg u grass, ensemen cun ½ tschagula manizzada, 100g quadrins da charn portg ch'ins ha laschà passar l'emprim tras la manizzaduira. Aschuntar 500g charn da selvaschina zappada e bain cundida, brassar e pargialar curtamain la charn. Prender la charn da la padella e metter ella en ina cuppa. Dissolver il fond dal brassà cun ½ dl vin cotschen ferm, agiunscher ½ dl sosa da brassà ed ½ dl groma, laschar coier en l'entir e agiunscher lura la charn. Far passar paun alv, lomià en il latg, tras in cul ed aschuntar la charn. Metter tiers ½ ov sbattì. Maschadar bain l'emplenida che duai però restar gruglia.

Emplenida II cun bulieus
Pargialar en il paintg ils chantarels ensemen cun ½ tschagula manizzada. Aschuntar 2 dl béchamel alva, preparada sez u dal pachet; la sosa duai en mintga cas esser consistenta.

Pasta
- Zullar ora 250 g pasta da sfegliada e metter ella en ina furma (22 cm)
- Zullar ora 150 g pasta e pinar ella en furma da viertgel.

Preparaziun
Metter l'emplenida I en la pasta e rasar ora ella. Cuvrir l'entir cun l'emplenida II. Metter si il viertgel da pasta ed ornar. Stritgar si mellen d'ov levamain ensalà, furar la pasta cun ina furtgetta e coier la turta 40-45 minutas tar ina temperatura da 220° en il furn prestgaudà. 
Servir la tratga cun in bun plat salata maschadada ed in vin cotschen gustus.